سارة فرانكار، لي سميتها كاملة سارة جولييط سعيدي فرانكار، تولدات ف 6 يوليوز 1999 ف طروا (فرانصا)، هي جدافة فرانساوية مغريبية. فرانكار تولدات ف طروا، فرانصا. باها فرانصاوي ؤ مها مغريبية. عندها جوج جنسيات، مغريبية ؤ فرانصاوية. بدات سارة فرانكار تجديف ف مدينتها د طروا، معا لفرقة د صوصييطي نوتيك طروايين. ف 2017، ختارت باش تمتل لمغريب مورما كانو لوقات دياولها ماكافينش باش تأهل معا فرانصا ل لعاب لؤلمپية د 2020. ف 2018، بدات كاتطريني ف طولوز ف فرانصا. شاركات سارة ف لمسابقة د لمجداف لفردي ف لبوطولة د لعالام د تجديف د 2017. ف نفس لعام، جات تانية د لمسابقة ديالها ف لبوطولة لعربية د تجديف. ف 2019، ربحات واحد لمسابقة ف لبوطولات لجيهاوية د نوڤيل-أكيطان ؤ ؤكسيطاني (فرانصا). ف لعاب لإفريقية د 2019، تكلاصات سارة تالتة ف لمجداف لفردي د 500 ميطرو. ف نفس لعام، شاركات ف لمسابقة د لمجداف لفردي ف لبوطولة د لعالام د تجديف د 2019. ف ماي 2019، خدات سارة لمينحة د تضامن لؤلمپي لي كاتعطيها لجنة لؤلمپية دولية باش تعاونها ف لمحاولات ديالها باش تأهل ل لعاب لؤلمپية د 2020.